promocija kupresa

U povodu 25. obljetnice pjesme "Moj Ivane" koju je napisao Kuprešak Frano Aničić, a izvodi poznati pjevač Marko Perković Thompson, organizira se okupljanje 1000 Ivana na poznatom Kupreškom polju.

Kako pjesma kaže, 'vratit će se Ivan s tisuću momaka' pa udruga Kupreški kosci organizira u nedjelju, 30. srpnja, i dolazak najmanje tisuću muškaraca koji se zovu Ivan u cilju rušenja Guinnessovog rekorda u okupljanju najviše osoba istoga imena na jednom mjestu.

Udruga Kupreški kosci, uz snažnu podršku cijele lokalne zajednice, ovoga ljeta okuplja sve Ivane iz zemlje, susjedstva i dijaspore da zajedno sa svojim obiteljima proslave obiteljsku nedjelju 30. srpnja 2017. zajedničkom misom, molitvom i blagoslovom, uz uživanje u ljepotama Kupresa.

Kako nam je otkrio predsjednik udruge "Kupreški kosci" Matko Ćurković, riječ je o prvom okupljanju Ivana.

"Ne znam točne podatke koliko će Ivana doći, ali brojka od 1000 Ivana je davno prijeđena. Cilj nam je okupiti naše rođake i poznanike kako bi se vratili u svoj kraj i pokazali svijetu da ima života na Kupresu", poručio je Ćurković.

Cjelodnevni program ovog druženja na živopisnom Kupresu obilovat će različitim sadržajima, između ostalog i povijesnom fotografijom svih sudionika.

"Cilj okupljanja je i promocija obiteljskih i duhovnih vrijednosti te obilježiti obiteljsku nedjelju 30. srpnja dvjema misama u crkvi Sv. Obitelji. Jedna je 9, a druga u 11 na kojoj će biti poseban blagoslov obitelji i osoba koje nosi ime Ivan", istaknuo je Matko Ćurković.

U večernjem dijelu programa najavljen je nastup Thompsona.

U obaranju Guinnessovog rekorda mogu sudjelovati Ivani, koji se trebaju prijaviti na 1000ivana.com najkasnije do 10. srpnja, a na web stranici možete pronaći više informacija o samom projektu te planu i programu događanja.



Tekst pjesme:

Čija je ono livada, čija je ono trava

Čija li je divojka rumena i plava

Ivanova livada, Ivanova trava

Ivanova divojka, rumena i plava



Odvela nam Ivana, ta sudbina kleta

Odvela sa Kupresa priko bijela svijeta

Ostala je samo jedna želja jaka

Zapjevati pjesmu kupreškog junaka



Moj Ivane, pobratime mio

Jesi l' skoro na Kupresu bio

Jel' kupreško polje uzorano

Jel' na njemu žito posijano



Vratit će se Ivan s tisuću momaka

Pjevat će se pjesme naših Kuprešaka

Pokosit će Ivan livadu i travu

Oženit će divojku rumenu i plavu